**קרייסיס** (באנגלית: **Crysis**) הוא משחק וידאו מסוגת יריות בגוף ראשון והתגנבות בעל עולם פתוח, שפותח על ידי Crytek והופץ על ידי Electronic Arts ב-13 בנובמבר 2007 למחשב האישי, ב-4 באוקטובר 2011 לקונסולת המשחקים Xbox 360 ולקונסולת המשחקים PlayStation 3. עלילת המשחק עוסקת בפלישת חייזרים לכדור הארץ בשנת 2020, ומתרחשת באי טרופי באוקיינוס השקט. שאיפתם של מפתחי המשחק הייתה להציג דמויות בעלות בינה מלאכותית אנושית הנלחמות לצד או נגד הדמות אותה מגלם השחקן, ששמה "נומאד", חייל בצוות הכוחות המיוחדים האמריקני.

המאפיינים הגרפיים של המשחק זכו לעניין רב מאז חשיפתו לציבור. עם יציאתו זכה לשבחים רבים ונבחר על ידי מספר רב של מבקרים לתואר "משחק השנה" לשנת 2007. בכנס של EA דווח כי נמכרו מעל למיליון עותקים של המשחק ברחבי העולם עד סוף חודש ינואר 2008.

למשחק יצא חידוש תחת הכותרת "Crysis Remastered" ב-23 ביולי 2020 לקונסולת המשחקים נינטנדו סוויץ' וב-18 בספטמבר 2020 למחשב האישי ולקונסולות המשחקים Xbox One ו-PlayStation 4, תחת גרסה מתקדמת יותר של מנוע המשחק CryEngine. גרסת המחשב האישי יצאה באופן אקסקלוסיבי לחנות הדיגיטלית Epic Games Store השייכת לחברת אפיק גיימס.

משחקיות
-------

המשחק מחולק למספר שלבים, המבוצעים כל אחד בחלק גאוגרפי תחום של האי. השלבים ארוכים למדי ובהם מוטלות על השחקן מספר משימות, חלקן עיקריות וחלקן משניות. לצורך ביצוע המשימות על השחקן להשתמש בכלי נשקו ובציודו. לרוב, המשימות הן השמדה של מתקן מסוים או השגת מידע מודיעיני. המשחק הוא במהותו "ארגז חול", כך שבאפשרותו של השחקן לבחור כיצד ירצה לבצע את המשימה. בדומה למשחק הקודם מבית קרייטק, Far Cry, גם משחק זה מציע לשחקן דרכים רבות לביצוע המשימות. למשל, כבר במשימה הראשונה במשחק, השחקן יכול לגנוב ג'יפ קוריאני ולנסוע דרך שביל עפר לאורך המפרץ, או לשחות דרך הים, על מנת להגיע לסוף השלב. כמו כן, השחקן משתמש בציוד שניתן לו, כמפורט בהמשך, כראות עיניו להשלמת המשימות - השחקן יכול להשתמש במצב ההסוואה של חליפתו על מנת להתגנב לתוך בסיס, או במצב המהירות כך שיחלוף על פני השומרים בזריזות.

כאשר השחקן נפצע או השתמש באנרגיה של חליפת הנאנו, "מד הבריאות" ו"מד האנרגיה שלו" יתחדשו עם הזמן כל עוד השחקן נמצא מחוץ לזירת הקרב, או כאשר הוא מתחבא מאחורי מחסות.

### ציוד השחקן

נומאד, החייל העתידני, מצויד בטכנולוגיות מיוחדות. לפי כללי המשחק, נומאד יכול לשאת שני כלי נשק ראשיים, שהם רובי ציד, רובים, תת מקלעים וכדומה, שני אקדחים, חבילות נפץ ומשגר טילים. במהלך המשחק וברחבי האי ניתן למצוא כלי נשק ותחמושת אחרים, אותם יכול השחקן לשאת במקום כלי הנשק הנמצאים כבר ברשותו. השחקן יכול להתאים אישית את כלי הנשק שברשותו על ידי הוספת כוונות, משתיקי קול, פנסים ומטולי רימונים שאסף במהלך המשחק.

אחת התכונות החדשניות במשחק היא היכולות המשודרגות של נומאד המוענקות לו על ידי "חליפת הנאנו" העתידנית שהוא לובש, כשלטענת המפתחים הרעיון לחליפת הנאנו הגיע מתוכנית "החייל העתידני" (אנ') של צבא ארצות הברית. השחקן יכול להחליף בין תפקודים שונים של החליפה, ובהם כוח, מהירות, שריון והסוואה. השימוש במצבים השונים מרוקן את מד האנרגיה של החליפה. מצב הכוח מחזק את שריריו של נומאד כך שלדוגמה, יכולת הקפיצה שלו גדלה או שיש ביכולתו להשליך עצמים בעוצמה רבה. מצב הסוואה הופך את השחקן לבלתי נראה באופן זמני. מצב מהירות מגביר את קצב הפעולות של נומאד פי כמה, והבולטת בהם היא קצב הריצה שלו. יתר על כן, הדמות תטען את נשקה מהר יותר והאגרופים יהיו זריזים יותר. ולסיום, מצב השריון, שהוא מצב "ברירת המחדל" של החליפה, מגן על נומאד מן הפגיעות השונות. ככל שהמשחק מתקדם, כך נחשף השחקן לטכנולוגיה ולציוד מתקדמים יותר.

### בינה מלאכותית

חייל קוריאני מתקן כלי רכב, בלי להבחין בשחקן שמתקרב אליו
מטרת המפתחים בתכנות הדמויות הממוחשבות של המשחק הייתה שיתנהגו כחיילים אנושיים ולא כמכונות. כל עוד השחקן לא יפנה אליהם, ניתן לצפות בהם מבצעים פעולות יומיומיות כגון תיקון כלי רכב, שיחות חברותיות ואימון פיזי. בקרב, יודעים חיילי האויב להשתמש במחסה באפקטיביות. מבין יכולותיהם, בולטת יכולתם לאגף את השחקן; הם יודעים להשתמש ביריות שמטרתן לרתק את השחקן לקרקע, ולעיתים יזרקו רימונים על מנת להבריח את השחקן ממקום מחבואו. החיילים הקוריאנים במשחק יודעים לתקשר זה עם זה כדי לתאם ביניהם את ההתקפה על השחקן.

החייזרים יתנהגו באופן שונה לחלוטין מבני האנוש, אויביהם. הם ישתמשו בסביבה כדי ליצור מעגל סביב נומאד או כדי להגיח מאחוריו.

### רמות קושי

במשחק ארבע רמות קושי: קל, רגיל, קשה ודלתא (delta). ההבדלים בין שלוש הרמות הראשונות משניים - האויבים וכלי נשקם מתחזקים עם כל רמה, אך רמת דלתא שונה משאר הרמות בכך שהיא משנה חלקים מסוימים בפורמט המשחק. ברמת דלתא רימונים שנזרקים לעבר השחקן לא יסומנו כמו בשאר הרמות, הבריאות תתחדש לאט יותר, הקוריאנים ידברו בשפה הקוריאנית ולא באנגלית ואין סימון כוונת על המסך, כך שהשחקן ייאלץ להסתמך על הכוונות הפיזיות שעל הנשק (כוונת ברזל, השלכה או טלסקופית).

### מצב מרובה משתתפים

אחת ממפות המשחק למצב מרובה המשתתפים ממבט על
המשחק כולל שני מצבי משחק מרובי משתתפים - Power Struggle, ו-Instant Action.

Instant Action מחולק לשני סוגים: קרב קבוצתי וקרב חופשי. בקרב הקבוצתי מטרתה של כל קבוצה להרוג חיילי אויב רבים ככל האפשר. בקרב חופשי השחקנים מתחרים זה מול זה, כל אחד לעצמו. השחקן אשר הרג את מספר השחקנים הגדול ביותר הוא המנצח.

במצב ה-Power Struggle משחקים שני צוותים של 16 שחקנים (בסך הכול 32), והמטרה בו היא להשמיד את בסיס האויב על ידי בניית נשק חייזרי במתקן מרכזי. ראשית, השחקנים צריכים לכבוש תחנות כוח ברחבי המפה. בנוסף, ישנם בונקרים ומפעלים שניתנים לכיבוש. כיבוש בונקר מאפשר לשחקנים "לחזור לתחייה" קרוב יותר לחזית הקרב, בעוד כיבוש מפעלים מאפשר לשחקן לרכוש כלי רכב שימושיים. השחקנים צוברים נקודות על ידי הריגת האויב או כיבוש מטרות, שבעזרתן הם יכולים לרכוש כלי נשק מתקדמים, כלי רכב וציוד. למשחק צורפו חמש סביבות קרב גאוגרפיות חדשות.

גם במצב המקוון יש שימוש בחליפות הנאנו.

המבקר שי זלדיס ציין בביקורתו בפורטל Vgames שמצב ריבוי המשתתפים במשחק נחות ביחס לזה של משחקי רשת אחרים.

באפריל 2014 הודיעה חברת Crytek שבתאריך 30 ביוני 2014 המצב מרובה המשתתפים בסדרה (קרייסיס, מלחמות קרייסיס, קרייסיס 2) יהפך ללא זמין עקב השבתת שירותי האונליין של GameSpy שאירחו את שרתי המשחק, וכתוצאה מכך לא יהיה ניתן לגשת יותר למשחק מקוון.

### עורך השלבים

עורך השלבים של המשחק נקרא "Sandbox" (בעברית: ארגז חול) והוא מאפשר יצירת מפות ומצבים שיפעלו במנוע ה-CryEngine2. סגנון העריכה דומה למשחק בארגז חול. הדגש בעורך הוא על שטחים גדלים וחופש תכנות המשימות. ניתן גם ליצור באמצעותו סביבות סגורות (מבנים וחדרים).

העורך מתמקד בסביבות עצומות (בתאוריה, גודלם יכול להגיע למאות קילומטרים רבועים), ומשום כך נעשה שימוש באלגוריתם להשמת המרקמים והעצמים על הקרקע. האלגוריתם משתמש במספר פרמטרים המגדירים את חלוקת הטקסטורות (חול, בוץ, דשא וכדומה) ואת סוגי הצמחייה. המטרה בכך היא חיסכון בזמן למשתמש והקלת היצירה של שטחים כה גדולים, תוך כדי שמירה על המראה המציאותי של המפות. העורך נבדל מעורכים רבים, בהם יש שימוש בתמונות רקע שרק נותנות את האשליה של סביבה גדולה.

למשתמש ניתנת האפשרות לשחק בלחיצת כפתור בודדת במפה שיצר. היתרון בכך הוא שאין זמן טעינה, שהרי מנוע המשחק כבר נטען בעורך.

העורך תומך בכל הטכנולוגיות של מנוע המשחק CryEngine2, כמו כלי הרכב, התכונות הפיזיות של העולם, התאורה המתקדמת, טכנולוגיית המצללים, קול תלת-ממדי ומוזיקה דינמית.

תקציר
-----

### רקע

באוגוסט 2019 צוות ארכאולוגים אמריקנים שעבד בארכיפלג הבדיוני "איי לינגשאן" הממוקם בים סין הדרומי, עמד על סף תגלית חשובה לגבי חפץ חייזרי עתיק שהיה באי. אסטרואיד גדול התרסק באי, ובאופן מפתיע האי לא נהרס. הצבא הצפון-קוריאני נשלח לאי במטרה לגלות מה עומד מאחורי נחיתת האסטרואיד המסתורי. בהתמקמם באי, חוטפים הקוריאנים את צוות המחקר. ארצות הברית מגיבה בשליחת צוות כוחות מיוחדים, הנתמך על ידי הצי האמריקני. במהרה מתגלה לאמריקנים שהקוריאנים הספיקו להקים מספר בסיסים צבאיים באי לאחר שפינו את התושבים המקומיים תוך מספר ימים.

### עלילה

שני חיילים אמריקנים בתוך כדור הקרח
השחקן מגלם את **נומאד**, חייל המהווה חלק מצוות הכוחות המיוחדים של ארצות הברית. הצוות נשלח לאי במטרה לחקור את המקרה ולהשיב את המדענים. נומאד מצויד בחליפת היי-טק הנקראת "Nanosuit" (בעברית: "חליפת נאנו"), שביכולתה להגן על נומאד מתקיפות, לחזק את שריריו או להגביר את מהירותו, וכן להסוות אותו באופן זמני מהאויב. נומאד צונח לתוך האי הטרופי בו אורבים לו אויבים ומכונות חייזריות אשר הורגות את הקוריאנים ואת האמריקנים כאחד. בתחילה, על נומאד להדוף את הצבא הקוריאני שנמצא ברחבי האי.

בזמן הצניחה לאיי לינגשאן, לפנות בוקר, מתנגש עצם לא ידוע בנומאד ומפיל אותו לים. נומאד ממהר להצטרף לצוותו, אך הוא מגלה בצער רב את גופת חברו לצוות תלויה על עץ בג'ונגל. בהמשך, נחטף חבר אחר לצוות על ידי גוף חייזרי ונמצא מת. עם זאת, ממשיך נומאד במשימותיו, ביניהן הצלתה של מרגלת מידי הקוריאנים, והשמדת מספר בסיסים קוריאנים. במהלך המשחק מגלה נומאד שגם לקוריאנים יש חליפות נאנו משלהם, אך חליפות אלה הן חיקוי זול של החליפה האמריקאית המקורית.

בעוד הסכסוך האמריקני-קוריאני מתגבר, עורר החפץ שבאתר הארכאולוגי את החייזרים שהיו רדומים על האי. האסטרואיד נפתח ונחשפת ספינה אם חייזרית. המכונות החייזריות יוצאות מן הספינה בכמות קטנה. נומאד נכנס לספינה, חוקר שם את הסביבה החייזרית נטולת כוח הכבידה ומשיג מידע יקר ערך על הפולשים החייזריים. בצאתו מהספינה, יוצרת הספינה בפתאומיות כדור קרח עצום, שנועד לספק למכונות החייזריות סביבה טבעית ונוחה ללחימה. חלק גדול של האי קופא, כולל כל העצמים ברדיוס ספירת הקרח. הג'ונגל ירוק-העד, החי והמבריק בשמש הופך במהירות לשממה לבנה, חיוורת וקפואה, מלאה בנטיפי קרח ובעצים שנשברים ומתרסקים לרסיסים עם כל פגיעה בהם. כתוצאה מכך נוצר אקלים קיצוני לא יציב באי.

האויב החייזרי תוקף בכלי נשק מפותחים ומסוכנים מאוד. נוכח הסכנה הנשקפת להם, מתאחדים הצפון-קוריאנים והאמריקנים לצבא אחד, אך רוב הצבא האמריקני נסוג מהחלק הקרוב לקיפאון. נומאד ניצב מול רובוטים עוינים בגדלים שונים. ביכולתם לדרוך, למעוך ולרסק את השחקן, וכן לשלוח קרני הקפאה. בנקודה זו על נומאד לעצור את הפלישה ולמנוע מהחייזרים לצאת מהאי, במטרה להציל את העולם מן האיום.

נומאד בורח מהאי ונאסף על ידי נושאת המטוסים הראשית של הצי. בספינה נחשפת העובדה שלאדמירל האמריקני יש רשות להשתמש בנשק גרעיני במטרה להשמיד לחלוטין את החייזרים. אף על פי כן, לאחר פגיעת הפצצה באי מתברר כי היא גרמה לגדילתו של כדור הקרח. כתוצאה מכך, רבבות מכונות חייזריות תוקפות את הצי ומתנהל קרב אפי בין החייזרים לאמריקנים. בקרב האחרון נומאד והחייל הבריטי סייקו נלחמים במכונת קרב חייזרית עצומה על סיפון נושאת המטוסים. נומאד מצליח להשמיד את המכונה החייזרית והיא מתרסקת על נושאת המטוסים ובכך גורמת לטביעתה. נומאד מצליח לברוח מהספינה הטובעת בעזרת סייקו, שלוקח את נומאד במסוק. הסצנה האחרונה במשחק היא חזרתם של נומאד וסייקו לאי, במטרה להשיב את פרופט, מפקד צוותם, אשר נותר שם משלביו הקודמים של המשחק, ולמרבה ההפתעה שיגר אות מצוקה למסוקם.

### הדמויות

| צוות הכוחות המיוחדים | האויבים |
| --- | --- |
| חמשת חיילי הנאנו הם חלק מצוות "ראפטור" של כוח דלתא והם היחידים מסוגם שחמושים ב"חליפת הנאנו", פרי פיתוחו של תאגיד הענק "קריינט".* **נומאד** (Nomad, "נווד"): נומאד הוא שם הקוד של ג'ייק דאן, הדמות אותה יגלם השחקן. מעט ידוע על דמות זו, מלבד העובדה שהוא חייל בדרגת סגן בצבא ארצות הברית ושהוא חלק מצוות הכוחות המיוחדים.
* **סייקו** (Psycho, "פסיכי"): "סייקו" הוא שם הקוד של סמל מייקל סייקס, חייל בריטי הידוע בחוצפתו, השייך לצוותו של נומאד. במשך רוב העלילה, נמצא סייקו בצידו השני של האי. במשחק "Crysis Warhead" סייקו הוא הדמות הראשית.
* **ג'סטר** (Jester, "ליצן"), מרטין האווקר ו**אצטק** (Aztec, "אצטקי"), הרולד קורטז: שני חיילים נוספים בצוותו של נומאד, שנהרגים על ידי החייזרים בתחילת המשחק.
* **פרופט** (Prophet, "נביא"), מייג'ור לורנס ברנס המכונה "פרופט" הוא מפקד הצוות, והוא הנותן את ההוראות לנומאד ולסייקו לאורך המשחק. ביכולתו לאייד את חליפות הנאנו של חיילים שמתו, על מנת למנוע מהחליפות להגיע לידי הקוריאנים. החיילים פונים אליו בכינוי "בוס". באמצע המשחק נחטף פרופט על ידי החייזרים, ובמקומו רב-סרן סטריקלנד ייתן את ההוראות לצוות מרגע זה.
 | * **צבא העם הקוריאני** (KPA - Korean People Army): בשנת 2019 הצבא הצפון-קוריאני היה בין הגדולים בעולם. לפני הגעתם של האמריקנים לאי, הוצב כוח אדיר של חיילים באי במטרה לחקור את אתר ההתרסקות. ברשות הצבא מגוון יחידות - מחיילים פשוטים עד טנקים ומסוקים, בהם ייאלץ נומאד להילחם, ולצבא האמריקני נוכחות גדולה וגם לצבא האמריקני ישנן יחידות טנקים, מסוקים ואמצעים צבאיים נוספים כנגד הצבא הצפון-קוריאני.
	+ **גנרל רי-צ'אן קיונג** (בקוריאנית: **경리찬**): המפקד העליון של כלל כוחות הצבא הקוריאניים באיי לינגשאן, והגיע עם כוחותיו לאי על מנת להשתלט על המחקר הארכאולוגי באמונה כי הממצאים יסייעו לו להשיג כוח בלתי-מוגבל. מופיע כבוס לקראת אמצע המשחק, כשהוא חמוש במקלע גאטלינג רב-קני ומצויד בחיקוי צפון-קוריאני של חליפת הנאנו.
* **החייזרים**: משתייכים לגזע בשם **Ceph**, גזע חוצני של יצורים דמויי דיונון, שמקורם מגלקסיית המשולש והגיעו לכדור הארץ 65 מיליוני שנים לפני בוא האדם.
	+ **דיונונים** (Suit-less Ceph) : אלו הם החייזרים מחוץ לחליפותיהם, בסביבתם הטבעית של כוח כבידה מאופס. הם מופיעים רק בשלב "Core". הדיונונים משתמשים בטקטיקות "פגע וברח" קבוצתיות. חלקם מצוידים ברובי קרח.
	+ **פרשים** (Alien Trooper): הפרשים הם יחידות רובוטיות בגודל אנושי שביכולתן לעוף, לרחף ולזחול עם זרועותיהן. זוהי היחידה החייזרית הטיפוסית. הפרשים מצוידים בקרני קרח. הפרשים משוריינים בשריון חלש, ולכן נהרגים בקלות.
	+ **סיירים** (Alien Scout): כלי טיס רובוטיים בגודל ממוצע של ג'יפ. כל "סייר" כזה מוטס על ידי חייזר בודד, והוא משוריין בשריון כבד. נשק יותר חזק דרוש כדי לחסל אותם.
	+ **ציידים** (Alien Hunter): הציידים הם רובוטים ענקיים בעלי ארבע רגליים מכניות. זוהי יחידת הקרב העיקרית של החייזרים. הציידים משתמשים בקרני קרח גדולות בשביל להקפיא אויביהם, ובזרועותיהם בשביל להשליך ולמעוך אותם. השחקן פוגש ציידים בודדים לאורך המשחק. הציידים הם בעלי שריון מפותח מאוד.
	+ **לוחמים** (Alien Warrior): ספינת קרב גדולה במיוחד, משוריינת וחמושה במספר תותחי קרח. לאורך המשחק השחקן פוגש בספינה אחת שכזו, לקראת סיום המשחק.
 |

פיתוח
-----

פיתוח המשחק החל בשנת 2005, כאשר התקציב שהוקצה למטלה עמד על 20 מיליון אירו, ובכך הפך המשחק לאחד מהיקרים ביותר שנוצרו. צוות הפיתוח ביקש להדגיש את האספקט הוויזואלי של המשחק וליצור גרפיקה אשר תתעלה על כל אלו שהוצגו עד כה במשחקי מחשב.

חברת Crytek שכרה אולפני הפקת סרטונים אשר הפיקו למענה סרטון וידאו המציג את מרכיבי המשחק; הסרטון והרמה הגרפית אשר הוצגה בו הוגדרו כמטרותיהם של המעצבים הגרפיים בצוות הפיתוח. למען הגשמת מטרתם נסעו המעצבים לטהיטי לביצוע מחקר בנוגע לנופי האי, אשר היווה השראה לחלק מהנופים במשחק.

לאחר כשנה של עבודה, במהלך תערוכת "E3 2006", הוצגו הפירות הראשונים של צוות הפיתוח. בתערוכה הציגה החברה מספר סצינות מתוך המשחק, ובעיקרית שבהן נראה חייל משמיד קבוצת עצים באמצעות ירי במקלע. סצנה זו הדגימה את דרך העבודה של צוות הפיתוח - הם עמלו במשך שישה חודשים על מנת להביא לאפקט ויזואלי אמין של עץ המתפרק אט אט לחתיכות בעקבות ירי מרוכז, וזאת תוך התאמה לדרישות החומרה הבסיסיות של המשחק. לאחר מכן עמל הצוות במשך תקופת זמן דומה על מנת לשכפל אפקט זה על העצמים האחרים המופיעים במשחק.

כבר בתחילת פיתוח מנוע המשחק, החלה העבודה על פיתוח "אפקט ההרס". בתחילה פותח גשר אשר תהליך הריסתו, כפי שיוצג לשחקן, יהיה דינאמי ולא יתבסס על הקרנות חוזרות ונשנות של סרט בודד. בתום השלמת פיתוח "אפקט ההרס" על הגשר החל צוות הפיתוח לתכנת את המנוע הגרפי כך שגם העצים ייהרסו באופן דומה. לאחר הצגת המשחק ב-E3, נוכח הפופולריות של הרעיון הזה, שקד צוות הפיתוח על הפיכתו של כל עצם כמעט במשחק לעצם שניתן להרוס אותו.

"אפקט ההרס" הוביל גם לשינוי במנגנון הבינה המלאכותית. הדינמיקה של הצמחייה הובילה למספר בעיות עם הבינה המלאכותית שאותה ניסו המפתחים להטמיע במשחק, בעיקר עקב העובדה שהדמויות הממוחשבות ניסו להתחבא מאחורי עצם שנהרס לפני כן. משום כך, ערך הצוות שינוי מקיף במנגנון הבינה המלאכותית, שבאמצעותו התמודד עם מספר בעיות.

"חליפת הנאנו" אשר מעניקה לחלק מהדמויות במשחק יכולות משודרגות עדיין לא הוכרה במלואה ב-E3 כרכיב מפתח של המשחק. הרעיון לחליפה הועלה במטרה להפוך את המשחק לחדשני. על פי התכנון המקורי, היה השחקן צובר את כוחות החליפה במשך המשחק, באופן שהחליפה כפי שהיא מוכרת לשחקני המשחק כיום תהיה זמינה רק בסוף המשחק. צוות הפיתוח הבין שזו בעיה, וביצע שינויים בהתאם.

צוות הפיתוח שם דגש על התאמה אישית של החליפה. כוונתו הייתה שהחליפה תאפשר לשחקנים לשחק במגוון דרכים, בין אם זו ריצה חפוזה, בדומה לזו אשר בסרט "רמבו", התגנבות, או שילוב של השתיים. בעזרת החליפה ביקש צוות הפיתוח להפוך את המשחק לייחודי, כך שזה יתעלה על משחקים שאופיים הוא "רוץ ותירה בהם לפני שהם יורים בך". כמו כן, הצוות רצה שהשחקן יוכל להתנסות באסטרטגיות, להיווכח שטעה, לסגת ולנסות שוב.

מטרה נוספת של צוות הפיתוח היה תכנות בינה מלאכותית שתחקה התנהגות אנושית ככל הניתן ולא בינה מלאכותית "מושלמת". להדגמת הבינה האנושית, קרייטק הציגה סרטון וידאו של חיילים צפון-קוריאנים שקופצים מעל לגדר אבן. רוב החיילים נחתו על רגליהם, אך חלקם מעדו או נפלו.

גרסת דמו של המשחק יצאה ב-26 באוקטובר 2007, ושלושה ימים לאחר מכן הועבר המשחק לייצור, כשבועיים לפני צאתו. ב-13 בנובמבר המשחק יצא בשתי גרסאות: הגרסה הבסיסית שעלתה 50 דולר, וגרסת האספנים, שעלתה 60 דולר. בנוסף למשחק, רוכשי גרסת האספנים קיבלו דיסק בונוס המכיל סרטוני "מאחורי הקלעים", וכן את סרטון הקונספט של המשחק, הפסקול הרשמי וספר המכיל ציורי קונספט. כמו כן, אלו שהזמינו את המשחק מראש קיבלו מספר בונוסים, ביניהם כלי רכב מיוחד למשחק ומדריך אסטרטגיה דיגיטלי למשחק.

### מנוע המשחק

#### גרפיקה

מחזור יום/לילה: השמש זורחת ושוקעת בהתאם להתקדמות המשחק
הצמחייה הטיפוסית במשחק
המשחק משתמש במנוע הגרפי CryEngine2, אשר פותח על ידי קרייטק. זהו המנוע המלא הראשון שתומך גם ב-DX9 וגם ב-DX10. המנוע תומך במעבדים מרובי ליבות, כך שהחישובים השונים מחולקים לליבות השונות, דבר המשפר את ביצועיו הטכניים של המשחק. התוכנה מונחית לזהות את מספר המעבדים או הליבות של המחשב ולחלק את עומס העיבוד ביניהם. ניתן להריץ את המשחק בשתי גרסאות: אחת התומכת בתקן פעולה של 32 סיביות ושנייה התומכת בתקן פעולה של 64 סיביות. לטענת קרייטק, המטרה בפיתוח הגרסה השנייה הייתה להעלות את הביצועים בכ-15% במעבדים ומערכות הפעלה התומכים בתקן עבודה של 64 סיביות.

CryEngine2 משתמש במספר טכנולוגיות חדשות אשר רובן לא יושמו יחדיו במשחקים בטרם פיתוחו. קרייטק עצמה פיתחה את רוב טכנולוגיות המנוע, ובהן:

* **חלקיקים רכים** (Soft Particles): מנוע המשחק משתמש בטכנולוגיה זו לדימוי אפקטים של עשן, אש ואבק. לחלקיקים יש צל המקנה לאש ולאבק מראה מציאותי יותר.
* **טכנולוגיית מצללים מתקדמת**: פעולה ההצללה מעניקה לאובייקטים מראה ומרקם הדומים יותר לאלה האמיתיים. המצלל יכול לגרום לאובייקט להיראות רטוב, נוצץ או מחוספס. מנוע המשחק תומך במודל הצללה 4.0. אחת מטכנולוגיות אלו קרויה **Screen space ambient occlusion**‏ (SSAO), והיא מימוש בזמן אמת של טכניקת הצללה שמאפשרת לחשב את המידה שבה כל נקודה מוארת בסביבה בהתחשב בעצמים החוסמים את התאורה.
* **תאורה רחבת-טווח דינמית** (HDR): טכנולוגיית תאורה זו מאפשרת לסצנות עם הבדלי תאורה גדולים וניגודיות גבוהה להיראות מציאותיות יותר.
* **קרני שמש ומעבר אור דרך חומרים**: התאורה במשחק תוכננה כך שמבחינה גרפית, נדמה כי האור חודר דרך עצמים מסוימים, לדוגמה עלי דקל, וגורם להם לזהור. האפקט דומה לאפקט של משקפי שמש.
* **צללים רכים** (Soft Shadows): בדרך כלל, ניתן היה לראות את הרכב הפיקסלים של קצוות הצללים במשחקי המחשב. במשחק הצללים דינמיים וקצותיהם "רכים" יותר.
* **טשטוש תנועה**: הטכנולוגיה מתעתעת בעיני הצופה בכך שהתנועה תיראה חלקה יותר מן הרגיל. חפצים נעים יהיו מטושטשים בהתאם למהירותם. כך גם תיראה תנועת המצלמה - כאשר המצלמה תנוע מהר, כל המסך יטושטש.
* **עומק שדה**: עומק שדה יכול לשפר את חוויית המשחק במספר דרכים. עומק שדה מדמה את התנהגות העין או המצלמה על ידי טשטוש עצמים רחוקים או קרובים יותר לאזור שבו מתמקדת העין. הטכנולוגיה הזו היא גם כלי סינמטי, כאשר ברצון המפתחים לגרום לשחקן להתמקד באובייקט מסוים.
* **הסתגלות העין**: המנוע מדמה את הסתגלות העין האנושית לשינויים מידיים או גדולים בתנאי התאורה, כמו יציאה מחדר חשוך לאזור שטוף שמש.
* **מעבר בין יום ולילה**: השעה מתקדמת במשחק עם התקדמות השלבים, כך שהשמש זורחת ושוקעת תוך כדי משחק. במצב ריבוי המשתתפים, אורך כל יממה במשחק הוא שעתיים.
* **ים תלת-ממדי**: הים מעוצב באופן דינמי על ידי הרוח והגלים. הגלים ינתזו על החוף בהתאם לצורתו ועומק הים. גם בתוך המים מוצגים צללים ותאורה מתאימים.
* **עננים בעלי נפח**: בעזרת טכניקת הידור מתקדמת, קרייטק פיתחה עננים הנראים כבעלי נפח ומוארים בזמן אמת כך שמתאפשרת תנועה דרכם. העננים מטילים צל על מה שנמצא תחתיהם.
* **מגוון חיות**: ברחבי האי ישנם מספר סוגים של בעלי חיים, ביניהם תרנגולות, דגים, ציפורים, צפרדעים, סרטנים וצבים. לחיות יש בינה מלאכותית מצומצמת מאוד, והן יגיבו לפעולותיו של השחקן.

#### מאפיינים פיזיים של עולם המשחק

בקתה שנהרסה על ידי רימון יד. להשוואה, ניתן לראות ברקע בקתה דומה לא הרוסה
יש חשיבות רבה להתנהגות ה"פיזיקלית" של הדומם והצומח שבמשחק. סביבת המשחק היא אינטראקטיבית - הבתים, הצמחים והחפצים השונים דינמיים לחלוטין, כך שרובם ניתנים להריסה בכל עת. הסביבה תשתנה בהתאם לפעולות השחקן: הצמחייה תנוע כאשר תיפגע או ייווצר מגע בינה לבין גוף נע, ואף תיהרס ותישבר כאשר קליעים יפגעו בה. האפקט הוא לא רק ויזואלי, שכן עצים נופלים עלולים לפגוע בחיילים ולגרום להם נזק. בקתות ניתנות להשמדה בקלות יחסית, למשל מהתרסקות של מסוק, ובכך ייהרגו כל האנשים שנמצאים בהן. בעזרת תנועת הצמחייה, השחקן יכול לזהות את מיקומם של חיילי האויב.

הירי עוצב כך שתיווצר ההרגשה שהשחקן יורה בנשק אמיתי. ניסיון לירות במטרה רחוקה הוא אתגר הודות לרתע (אנ') של כלי הנשק ולכוח הכבידה המשפיע על המסלול הבליסטי של הקליעים.

פסקול
-----

הפסקול של המשחק הולחן על ידי ינון צור, מלחין ישראלי של מוזיקה למשחקי מחשב, שעבד עליו במשך שנה שלמה. מטרתו של צור הייתה ליצור פסקול הדומה לזה של סרטי מדע בדיוני:

> 
> Crysis, שזה עתה סיימתי ויוצא ב-15 בנובמבר, מבוסס על פעולה ומדע בדיוני. סוג המוזיקה מאוד דומה למקבילה ההוליוודית, כך שאם Crysis דומה לסרטי מדע בדיוני, כך גם הפסקול.
> 
> 
> 
> — ינון צור
> 

הוא ציין שההשראה שלו בהלחנת הפסקול הייתה עלילת המשחק, כפי שאמר: "קרייסיס הוא סיפור מעניין עם הרבה פיתולים, ונורא אהבתי את הסוג הזה של הסיפור. לקרייסיס יש הרבה היבטים וסביבות, שפתחו לי המון אפשרויות להלחין במגוון רחב של סגנונות."
 צור אמר גם שניסה לשלב אלמנטים של מתח ופעולה. לפני כן הוא היה אחראי למספר פסקולים של סדרות טלוויזיה ומשחקי מחשב שונים. הפסקול הוקלט על ידי התזמורת הסימפונית הצפון-מערבית של סיאטל. צור עבד עם קרייטק במשך השנה האחרונה לפיתוח המשחק.

בפסקול נעשה שימוש במספר שכבות מוזיקליות, כך שבכל אווירה או רמת אינטנסיביות של המשחק שכבה אחרת תחליף את קודמתה בהדרגתיות. המנגינה נותרת זהה, אך אופייה משתנה בהתאם למתרחש במשחק. יתר על כן, הפסקול חולק בין שני חלקי העלילה של המשחק, לפני הופעת החייזרים ואחריה. המוזיקה לאחר הופעת החייזרים היא דרמטית יותר ומדגישה את תחושת האיום והסכנה בחלק זה של המשחק. הפסקול היה מועמד לפרס "הפסקול המקורי הטוב ביותר לשנת 2007" באתר משחקי המחשב IGN. דיסק נפרד המכיל את הפסקול ניתן לרוכשי הגרסה המיוחדת של קרייסיס. הדיסק מכיל 22 שירים המופיעים במשחק.

ביקורת
------

ציונים שניתנו למשחק Crysis| ציונים כלליים |
| --- |
| אתר | ציון |
| Metacritic | **הגרסה המקורית:**
91/100 (PC)
81/100 (PS3)
81/100 (X360)
**הגרסה המחודשת:**
69/100 (PC)
66/100 (סוויץ')
59/100 (PS4)
59/100 (XONE) |
| ציוני סקירה |
| אתר | ציון |
| ynet (Vgames) | 90 |
| 1Up | B+ |
| Edge | 9/10 |
| Eurogamer | 9/10 |
| Game Informer | 9/10 |
| GamePro | 4.75/5 |
| GameSpot | 9.5/10 |
| GameSpy |  |
| GameTrailers | 8.8/10 |
| IGN | 9.4/10 (PC) |
| PC Gamer | 9.8/10 |
| ECG Games | 88 |

### לפני הפצה

המשחק זכה לתשומת לב רבה כבר מיום חשיפתו לקהל. אתרי משחקי המחשב הגדולים סיקרו אותו לעיתים תכופות. באירועים בהם הוצג, כמו כנס ה-E3, זכה לתשומת לב רבה. ב-E3 2006 זכה לפרסים ושבחים רבים מאתרים רבים. למשל, אתר החדשות וסיקור משחקי המחשב IGN‏ העניק למשחק את הפרסים הבאים: "משחק היריות למחשב הטוב ביותר", "הגרפיקה הטובה ביותר מבחינה טכנית", "משחק מצטיין טכנולוגית למחשב האישי", "משחק היריות בגוף ראשון הטוב ביותר" וכן "טכנולוגיית הגרפיקה הטובה ביותר".

גם שנה לאחר מכן, כשהוצג ב-E3 2007, זכה להתעניינות ואף גרף מספר פרסים. Game Critics Awards, המחלק פרסים לפי החלטה משותפת של עשרות כלי תקשורת, ביניהם מגזין טיים ורולינג סטון, העניק למשחק את הפרס "משחק המחשב הטוב ביותר". בקיץ אותה שנה זכה באותו פרס בכנס המשחקים בלייפציג (Leipzig Games Convention), אחד מאירועי משחקי המחשב הגדולים בעולם.

### לאחר הפצה

המשחק קיבל בעיקר ביקורות חיוביות, וממוצע הציונים שזכה להם הוא 91% לפי אתר שקלול ציוני הביקורות GameRankings.com. מבין אתרי ביקורות המשחקים הגדולים, טווח הציונים היה בין 88% ל-100%.

הביקורת של אתר משחקי המחשב Gamespot הייתה אוהדת ביותר, וציינה שהמשחק הגיע לקצה גבול היכולת שלו הן מבחינה טכנולוגית והן מבחינת התוכן. יתר על כן, נאמר כי המשחק מעלה את הסטנדרטים למשחקי פעולה עתידיים, מכל בחינה. למרות זאת, נמתחה ביקורת על כך שסופה של עלילת המשחק פתוח, ומותיר את השחקן לרצות עוד. הציון שניתן למשחק על ידי האתר היה 9.5 מתוך 10, הציון הגבוה ביותר שהאתר נתן בשנה האחרונה למשחק. בנוסף לביקורת, קרייסיס זכה במספר פרסים מהאתר: "משחק המחשב הטוב ביותר לשנת "2007, "הגרפיקה היפה ביותר" וכן "משחק היריות הטוב ביותר לשנת 2007".

בביקורת של האתר IGN ניתן למשחק הציון 9.4 מתוך 10. המבקרים נהנו מהגרפיקה ומהגיוון במשחק עצמו וברמות הקושי. המבקרים העריכו את עלילת הסיפור, שלטענתם הייתה טובה בהרבה מעלילת המשחק הקודם של קרייטק,‏ Far Cry. עם זאת, צוינו לרעה דרישות החומרה של המשחק, ונאמר כי מצב ריבוי המשתתפים נחות ביחס לשאר המשחקים הקיימים בשוק. בחלוקת הפרסים על ידי האתר למשחקי הווידאו לשנת 2007, המשחק נבחר כמשחק בעל טכנולוגיית הגרפיקה הטובה ביותר (הן מבין משחקי המחשב והן מבין כלל המשחקים) והיה מועמד למספר פרסים נוספים, ביניהם משחק השנה למחשב האישי.

האתר Gamespy העניק למשחק את הציון 4.5 מתוך 5. המבקר קבע כי המשחק הוא אחת מנקודות הציון של שנת 2007, בזכות משחקיות מעולה ויופי גרפי. אף על פי כן, המבקר ציין כי דרושה חומרה "מפלצתית" על מנת למצות את אפשרויות המשחק, והוסיף כי במצב ריבוי המשתתפים של המשחק ישנן מספר תקלות ושיבושים.

בפברואר 2008 נערך כנס מפתחי המשחקים בסן פרנסיסקו. באירוע המרכזי הכריזו המפתחים על קרייסיס כמשחק בעל "הטכנולוגיה הטובה ביותר", כאשר העדיפו אותו על פני פורטל, הנחשב כמשחק חדשני מבחינה טכנולוגית גם הוא, בין היתר.

#### "But Can It Run Crysis?"

בשל העובדה שהמשחק דרש רבות מחומרת המחשב בזמן הרצה (והיה קשה להרצה על מחשבים אף שנים רבות לאחר שחרורו), המשחק הפך למעין בוחן ביצועים עבור מחשבים, והשאלה האם ניתן להריצו על מחשב כלשהו אף הפכה למם באינטרנט. המם אף זכה להתייחסות על ידי קרייטק עם יציאת המשחק המחודש ב-2020, כאשר ההגדרות הגרפיות הגבוהות ביותר שהשחקן יכל להגדיר בגרסת המחשב של המשחק זכו לכינוי "Can it run Crysis?".

### מכירות

על אף יחס חם מהמבקרים כשל המשחק במכירות עם יציאתו, בנובמבר 2007, ורק 86,663 עותקים נמכרו בארצות הברית. זוהי כמות מכירות נמוכה יחסית למשחק ששווק באופן כה אינטנסיבי. אתר חדשות הטכנולוגיה הבריטי The Inquirer ייחס את הכישלון במכירות לדרישות החומרה של המשחק, דהיינו, הצורך במחשב יקר שיהיה מסוגל להפעיל את המשחק. אף על פי כן, דיווחים מאוחרים יותר טענו כי המכירות היו מעל הציפיות - נמכרו מעל למיליון עותקים של המשחק ברחבי העולם עד סוף חודש ינואר 2008. בכתבה שפורסמה ביוני 2008 דווח כי נמכרו חצי מיליון עותקים נוספים, ושהמשחק עבר את ציפיותיו של EA.

בהשוואה למשחקים אחרים, משחק זה נמכר פחות ממשחקים מתחרים מסוגו. בכל החודשים הראשונים לאחר צאתו הוא נמכר פחות מאשר Call of Duty 4, משחק מתחרה מסוגו אשר יצא באותו מועד. לפי NPD, חברה לחקר השוק, Call of Duty 4 היה המשחק הנמכר ביותר בנובמבר, וקרייסיס היה המשחק השני הנמכר ביותר. בדצמבר 2007, בעוד קרייסיס היה רק המשחק השביעי ברשימה, Call of Duty 4 נשאר במקום הראשון. מאוחר יותר, בינואר 2008, Call of Duty 4 היה במקום השני, ולעומתו קרייסיס הידרדר למקום העשירי. המגמה לא השתנתה גם בחודש פברואר.

לאחר צאת המשחק
--------------

### תיקונים וגרסאות לקונסולות

המשחק יצר עומס רב על המחשבים בהם הופעל, ועקב כך הוא התנהל באיטיות. נוצרה ציפייה בקרב שחקני המשחק לצאתו של טלאי אשר יתקן את הבעיות שהתגלו בו. ב-8 בינואר 2008 פורסם הטלאי לעיל. הוא כלל מספר שינויים ותיקונים למשחקיות, שיפורי ביצועים טכניים ושיפור איזון הכוחות בין השחקנים במצב משחק מרובה משתתפים.

ב-29 בינואר 2008 הכריזה Crytek כי היא מפתחת גרסה של המנוע הגרפי "CryEngine 2" לקונסולות ה-Xbox 360 וה-פלייסטיישן 3. גרסת הקונסולות הזו של מנוע המשחק תהפוך לימים ל-CryEngine 3, ותשמש גם את שני משחקי ההמשך. גרסת הקונסולות, שיצאה לבסוף ב-4 באוקטובר 2011, הציגה תכונות חדשות, כגון מערכת תאורה חדשה, אפקטים גרפיים חדשים, פישוט מערכת הקרב ובקרי "חליפת הנאנו" כך שיתאימו לקונסולות, ותמיכה באודיו תלת-ממדי סטריאוסקופי. עם זאת, הושמטו מהמשחק השלב "Ascension" (בו ניתנת לשחקן האפשרות להטיס כלי טיס), ומצב המשחק מרובה המשתתפים.

במקביל המשיכה החברה לעבוד על מיטוב המנוע, והיא הודיעה כי שאיפתה להביא לכך שהמנוע הגרפי יעבוד גם על מחשבים חלשים יותר. כמו כן, הכריזה החברה כי קרייסיס הוא המשחק הראשון מתוך טרילוגיה של משחקים בנושא.

### משחק ספין-אוף

 ערך מורחב – **קרייסיס: ראש קרב**  

ביוני 2008 הודיעה החברה על פיתוח המשחק Crysis Warhead ("קרייסיס: ראש קרב"), משחק ספין-אוף וחבילת הרחבה עצמאית שתיתן לשחקן לגלם את דמותו של סייקו, חבר הצוות של נומאד שנמצא בצידו השני של האי בעת התרחשות המשחק הראשון. המשחק יצא ב-16 בספטמבר 2008 ונעשה בו שימוש בגרסה משופרת של המנוע "CryEngine2". כמו כן, המשחק כלל מצב מרובה משתתפים שקיבל את השם Crysis Wars ("מלחמות קרייסיס"). עם זאת, הודיעה החברה כי אין מדובר בחלק השני של הטרילוגיה שהוכרזה לעיל.

### משחקי המשך

שני משחקים שממשיכים את עלילת המשחק יצאו בעשור השני של המאה ה-21: קרייסיס 2 יצא בשנת 2011, וקרייסיס 3 יצא בשנת 2013.

בינואר 2022 הוכרז רשמית כי קריייסיס 4 נמצא בפיתוח.

#### קרייסיס 2

 ערך מורחב – **קרייסיס 2**  

קרייסיס 2 הוא המשכו של Crysis. המשחק משתמש במנוע הגרפי CryEngine 3 והוא הראשון שעושה שימוש במנוע זה. ב-Crytek אומרים כי קרייסיס 2 צורך פחות משאבי מערכת מהמשחק הראשון.

המשחק הופץ בארצות הברית ב-22 במרץ 2011, ו-3 ימים לאחר מכן הופץ המשחק באירופה בשיווקה של Electronic Arts, ל-PC, לפלייסטיישן 3 ול-Xbox 360.

עלילת קרייסיס 2 מתרחשת בעיר ניו יורק בשנת 2023, שלוש שנים אחרי אירועי המשחק הראשון, לאחר שהעיר פונתה בשל התפשטות וירוס לא מוכר ובעקבות פלישת החייזרים לעיר.
השחקנים מגלמים את "אלקטרז", ממשיך דרכו של "פרופט" מפקד הפלוגה מהמשחק הראשון. במשחק מוצגת חליפה חדשה בשם "Nanosuit 2", שדרוג של חליפת ה-Nanosuit מהמשחק הראשון.
EA גם הודיעו שקרייסיס 2 הוא פרק שני מתוך טרילוגיה.

#### קרייסיס 3

 ערך מורחב – **קרייסיס 3**  

המשחק השלישי יצא ב-19 בפברואר 2013. הוא מושתת על גרסה משודרגת של מנוע ה-CryEngine 3 ומציג פירוט גרפי וסביבתי מרשים עוד יותר מהמשחק השני. עלילתו מתחוללת 24 שנים אחרי סיום אירועי המשחק השני, בתקופה בה העיר ניו יורק עטופה בכיפת אנרגיה עצומה המכסה את כל שטחה, שבנתה חברת הביוטכנולוגיה סל (Cell), ואחר שעצים צמחו על הריסותיה מן הפלישה החייזרית שקרתה בעבר (The Ceph invasion), כך קרה שהעיר כולה הפכה לג'ונגל של הריסות, המנוהלת, באופן מיליטריסטי, על ידי חברת סל רבת כח-האנוש והאמצעים.

מאפיין הדגל של קרייסיס 3 הוא הוספת החץ וקשת העתידוני המאפשר ירייה של חצים שונים (בין היתר, חצי-נפץ, או חצים בעלי מטען חשמלי), וקשורה יפה ליכולת הבלתי-נראות (Cloak) של חיילי הנאנו.

### גרסה מחודשת

ב-16 באפריל 2020 הודיעה קרייטק כי תוציא גרסה מחודשת של המשחק, שתיקרא בשם Crysis Remastered ותצא לאור עבור המחשב האישי וקונסולות הפלייסטיישן 4, נינטנדו סוויץ' ו-Xbox One. הגרסה המחודשת תכלול שיפורים וחידושים גרפיים רבים וביניהם תמיכה בניתוב קרניים בזמן אמת. במקור, תכננה החברה להוציא את הגרסה המחודשת ב-23 ביולי בצורה סימולטנית עבור כל הקונסולות לפני כן להוציא טריילר ב-1 ביולי, אך לאחר שהטריילר ומספר תצלומי מסך דלפו לרשת האינטרנט ועוררו ביקורת בקרב הגיימרים על חוסר בשיפורים משמעותיים לעומת המשחק המקורי. כתוצאה מכך, הודיעה קרייטק על דחיית יציאת הגרסה המחודשת "בכמה שבועות" עבור כל הפלטפורמות (פרט לסוויץ') על מנת שתוכל להתמקד בשיפור הנראות של המשחק כך שתתאים לציפיות הקהל.

הגרסה המחודשת יצאה תחילה עבור הסוויץ' ב-23 ביולי 2020. ב-21 באוגוסט שוחרר קדימון טכני נוסף על ידי קרייטק, שחשף את תאריך היציאה החדש עבור המחשב ויתר הקונסולות - 18 בספטמבר - והציג אפקטי תאורה משופרים יותר, תמיכה בטקסטורות ברזולוציית 8K ואפקטים גרפיים מבוססי ניתוב קרניים.

ניתוח טכני שבוצע ב-22 ביולי על גרסת הסוויץ' (יום לפני יציאתה הרשמית) על ידי עיתונאים מהאתר Digital Foundry גילו כי הגרסה המחודשת מבוססת למעשה על גרסת הקונסולות מ-2011, ולא על גרסת המחשב המקורית. כיוון שהגרסה המחודשת מבוססת על אותה גרסת קונסולות, היא לא כללה את השלב "Ascension" שנחתך מגרסת הקונסולות, וכללה - גם במהדורה המחודשת למחשב - את אותם השינויים במערכת הקרב ובקרי השליטה ב"חליפת הנאנו", בדיוק כפי שהוצגו בקונסולות. בסופו של דבר, החזירה קרייטק את השלב במסגרת עדכון 2.0 שיצא לאור ב-17 בדצמבר 2020.

* תמונת מסך של סצנה מהשלב הראשון של המשחק, כפי שצולמה בגרסה המקורית למחשב שיצאה ב-2007תמונת מסך של סצנה מהשלב הראשון של המשחק, כפי שצולמה בגרסה המקורית למחשב שיצאה ב-2007
* אותה סצנה כפי שצולמה מהגרסה המחודשת Crysis Remastered מ-2020 הכוללת תאורה ואפקטים מבוססי ניתוב קרנייםאותה סצנה כפי שצולמה מהגרסה המחודשת Crysis Remastered מ-2020 הכוללת תאורה ואפקטים מבוססי ניתוב קרניים

קישורים חיצוניים
----------------

ויקישיתוף מדיה וקבצים בנושא **קרייסיס** בוויקישיתוף
* 

* אתר האינטרנט הרשמי של קרייסיס (באנגלית)

* "קרייסיס", במסד הנתונים הקולנועיים IMDb (באנגלית)
* קרייסיס, באתר PCGamingWiki (באנגלית)
* עידן זיירמן, ביקורת המשחק, באתר Gamer,‏ 21 בדצמבר 2007, אוחזר ב-16 בינואר 2008
* "קרייסיס לאחר 10 שנים: מדוע הוא עדיין גורם למחשבי הגיימינג החזקים ביותר להזיע", סקירה טכנית בערוץ היוטיוב של מגזין Digital Foundry, פורסם ב-1 במאי 2018

הערות שוליים
------------

1. ↑  Entertainment Software Rating Board‏, Crysis for Windows PC, PlayStation 3, Xbox 360 Rating (באנגלית)
2. ↑  Entertainment Software Rating Board‏, Crysis Remastered for Windows PC, PlayStation 4, Nintendo Switch, Xbox One Rating (באנגלית)
3. ↑  Pan European Game Information‏, Crysis Rating (באנגלית)
4. ↑  vgames, בקרוב: Crysis - המשחק היפה מכולם?, באתר ynet, 16 באוקטובר 2007
5. 1 2  EA: Crysis Sales Strong - Exceeded Expectations incrysis.com
6. ↑  מלינדי הטפלד, Crysis Remastered will be an Epic Store exclusive when it launches next month, באתר PCGamer, ‏‏21 באוגוסט 2020 (באנגלית)
7. ↑  Crysis Q&A; - Development Updates and Open-Ended Gameplay - PC Previews at GameSpot, GameSpot, ‏26 ביולי 2007
8. 1 2  Crysis Walkthrough, GameSpot (באנגלית אמריקאית)
9. ↑  Inside Crysis - Feature - PC gaming - www.atomicmpc.com.au, web.archive.org, ‏2007-10-11
10. ↑  Delta, Crysis Wiki (באנגלית)
11. 1 2  Crysis Multiplayer - Crysis - inCrysis Wiki, web.archive.org, ‏2007-09-17
12. ↑  Crysis multiplayer to feature 10-hour matches, multiple day/night cycles - Joystiq, web.archive.org, ‏2007-10-11
13. ↑  שי זלדיס, Vgames, ביקורת: המשחק Crysis - להיות בסרט אקשן, באתר ynet, 4 בינואר 2008
14. ↑  "GameSpy servers to shut down next month". *Eurogamer.net* (באנגלית). 2014-04-22. נבדק ב-2023-12-21.
15. ↑  הצבא הקוריאני מתאחד עם הצבא האמריקני לקראת סוף המשחק, אך מכיוון שרוב המשחק הוא עוין לאמריקני, הוא ייכלל כאן.
16. ↑  שמו של הגזע אליו החייזרים משתייכים, מוצאם והרקע ההיסטורי שלהם מתגלים רק במשחקי ההמשך
17. ↑  Crysis developer mulling move gamespot.com
18. ↑  Charles Onyett, Crysis Interview and DX10 Video, IGN, ‏2006-12-01 (באנגלית)
19. ↑  Dan Adams, E3 2006: Crysis Hands-on, IGN, ‏2006-05-11 (באנגלית)
20. ↑  *[E3 2006 Footage] Crysis Walkthrough*, נבדק ב-2023-12-12
21. ↑  Gamespot Staff, Crysis Designer Diary #1 - Breaking New Ground (and Trees) with CryEngine 2, Gamespot, ‏30 במרץ 2007 - יומן מנהל המשחק - בו ניתן לקרוא עוד על תהליך הפיתוח והחשיבה
22. ↑  Crysis Exclusive Preview - Technology and the Hardware That You'll Need to Run the Game - PC News at GameSpot, web.archive.org, ‏2007-09-30
23. ↑  Crysis Graphics crysiseu.com
24. ↑  What is Ambient Occlusion? Does it matter in games?, WiredShopper, ‏31 בדצמבר 2021
25. ↑  אלעד קפלן, משחק בתווים - ראיון עם ינון צור, באתר נענע10 (ארכיון), 8 באוקטובר 2008
26. ↑  Inon Zur & the music of Crysis crysiseu.com
27. ↑  GamesIndustry International, Inon Zur Scores Crysis, GamesIndustry.biz, ‏10 באוגוסט 2007
28. 1 2 3  Crysis critic reviews, www.metacritic.com (באנגלית)
29. 1 2 3 4  Crysis Remastered critic reviews, www.metacritic.com (באנגלית)
30. ↑  שי זלדיס, ביקורת: המשחק Crysis - להיות בסרט אקשן, באתר ynet, 4 בינואר 2008
31. ↑  Crysis Review for PC from 1UP.com, web.archive.org (במקור מאתר 1up.com), ‏2016-06-05
32. ↑  "Crysis". מתוך מגזין Edge. גיליון מס' 183. Future Publishing. חג המולד 2007. עמ'. 84–85.
33. ↑  Crysis Review - PC - Page 1 | Eurogamer.net, web.archive.org, ‏2011-08-18
34. ↑  Game Informer Online, web.archive.org, ‏2008-03-24
35. ↑  Review: Crysis for PC on GamePro.com. web.archive.org, ‏2007-11-13
36. ↑  Crysis Review, GameSpot (באנגלית אמריקאית)
37. ↑  GameSpy: Crysis - Page 1, pc.gamespy.com
38. ↑  Gametrailers.com - Crysis: Reviews, Trailers, and Interviews, web.archive.org, ‏2008-09-20
39. ↑  IGN: Crysis Review, web.archive.org, ‏2007-11-14
40. ↑  PC Gamer reviews Crysis: 98% - the wire - play™, web.archive.org, ‏2008-02-23
41. ↑  Crysis Review (PC), web.archive.org, ‏2010-12-15
42. ↑  מידע על "קרייסיס", באתר IGN (באנגלית)
43. ↑  Game Critics Awards: Best of E3 2007
44. ↑  Crysis Reviews GameRankings.com
45. ↑  Crysis for PC Review Gamespot.com
46. ↑  Dan Adams, ביקורת על "קרייסיס", באתר IGN, ‏13 בנובמבר 2007, עודכן 14 במאי 2012 (באנגלית)
47. ↑  GameSpy: Crysis Review Gamespy.com
48. ↑  Crysis wins Best Technology Award, Crytek.com, ‏27 בפברואר 2008 (באנגלית)
49. ↑  'But can it run Crysis?'—10 years of a PC gaming meme, מתוך מגזין pcgamer.com
50. ↑  Why Crysis still melts the fastest gaming PCs a decade after release, מתוך אתר eurogamer.net
51. ↑  Sam Medley, Crysis Remastered will include "Can It Run Crysis" setting with "unlimited" graphics options, Notebookcheck, ‏2020-09-07 (באנגלית)
52. ↑  Alexander Sliwinski, Crysis sales in crisis; UT3 gets fragged too, באתר engadget.com, ‏15 בדצמבר 2007 (באנגלית)
53. ↑  Hardware geeks fail to bump Crysis sales theinquirer.net
54. ↑  Crysis Warhead - first look gamesradar.com, 27.6.08
55. ↑  נתוני מכירות בארצות הברית באתר yougamers.com:  
16–22 בדצמבר 2007 - US PC Game Sales Charts  
23–29 בדצמבר 2007 - US PC Game Sales Charts  
30 בדצמבר – 5 בינואר 2007 - US PC Game Sales Charts
56. ↑  ניתן למצוא את הטלאי כאן: Crysis v1.1 Patch
57. ↑  Tor Thorsen, CryEngine coming to PS3, 360, Gamespot, ‏29 בינואר 2008
58. ↑  News: Crysis on PS3 and 360 confirmed, announced with trailer - ComputerAndVideoGames.com, web.archive.org, ‏2012-04-23
59. ↑  Entire level cut from console version - Crysis, Giant Bomb, ‏2011-10-03 (באנגלית)
60. ↑  inCrysis - Guide to the game Crysis - Chat with Cevat Yerli & Roy Taylor [+ transcript], web.archive.org, ‏2008-02-23
61. ↑  Crytek GmbH: DEPLOYMENT DATE SET FOR CRYSIS WARHEAD, web.archive.org, ‏2008-08-22
62. ↑  Crysis: Warhead Hands-on Preview | bit-tech.net, bit-tech.net (באנגלית)
63. ↑  תכינו את המחשבים, Crysis 4, הוכרז רשמית, באתר ‏מאקו‏, 27 בינואר 2022
64. ↑  Crysis Remastered launches July 23 [Update 2: Delayed], Gematsu, ‏2020-06-30 (באנגלית אמריקאית)
65. ↑  Nathan Birch, Crysis Remastered Delayed After Leaked Trailer and Screenshots Fail to Impress, Wccftech, ‏2020-07-01 (באנגלית אמריקאית)
66. ↑  "Delayed Crysis Remastered gets revised September release date, tech trailer preview". *Eurogamer.net* (באנגלית). 2020-08-21. נבדק ב-2023-12-12.
67. ↑  "Crysis Remastered on Switch: yes, a handheld really can run Crysis". *Eurogamer.net* (באנגלית). 2020-07-22. נבדק ב-2023-12-12.
68. ↑  Tsing Mui, Crysis Remastered's Latest Patch Restores Missing Level, "Ascension", The FPS Review, ‏2020-12-17 (באנגלית אמריקאית)


|  |  |
| --- | --- |
| ערך מומלץ |  |


|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16667582h (data)

 |